Lilo & Stitch (2025-yilgi film)

Lilo & Stitch – 2025-yilda Walt Disney Pictures va Rideback tomonidan ishlab chiqarilgan hamda Walt Disney Studios Motion Pictures tomonidan tomoshabinlarga yetkazilgan Amerika ilmiy-fantastik komediyasi. Film rejissyori Dean Fleischer Camp. Film Disneyning 2002-yilda yaratilgan anʼanaviy animatsion filmi Lilo & Stitchning jonli aktyorlar ishtirokidagi animatsion remeyki hisoblanadi. Filmda, shuningdek, asl filmning davomi boʻlgan animatsion filmlar va spin-off teleserialidan ham ayrim elementlar oʻrin olgan. Asarda Lilo Pelekai rolini Maia Kealoha oʻzining debyut roli sifatida ijro etgan. Filmning asl muallifi va rejissyori Chris Sanders esa Stitch obraziga ovoz berishdagi ishtirokini davom ettirgan. Shuningdek, filmda Sydney Elizebeth Agudong, Billy Magnussen, Hannah Waddingham, Courtney B. Vance, Zach Galifianakis hamda asl film aktyorlari Amy Hill, Tia Carrere va Jason Scott Lee turli yordamchi rollarda namoyon boʻladi.

Lilo & Stitch filmining remeykini yaratish 2018-yil oktyabrda yozuvchi Mike Van Waes hamda prodyuserlar Dan Lin va Jonathan Eirich ishtirokida boshlangan. 2020-yil noyabriga kelib, Jon M. Chu rejissyorlik lavozimi boʻyicha muzokaralar olib borgan, Van Waes esa loyihani tark etgan boʻlsa-da, uning nomi baribir loyihada qayd etilgan. 2022-yil iyulda Fleischer Camp va Chris Kekaniokalani Bright tegishli ravishda filmning yangi rejissyori va ssenariy muallifi etib tayinlangani eʼlon qilindi. Kasting jarayoni 2022-yil noyabrdan 2023-yil iyungacha davom etdi. Asosiy suratga olish ishlari 2023-yil apreldan iyulgacha olib borildi. Bu jarayon Amerika Yozuvchilar gildiyasi ish tashlashi davrida ham davom etdi, biroq SAG-AFTRA ish tashlashi tufayli toʻxtatildi. Ikkala ish tashlash ham yakunlangach, 2024-yil fevral va mart oylarida suratga olish ishlari qayta boshlandi. Dan Romer filmga musiqa bastaladi, Industrial Light & Magic esa boshqa bir nechta effekt studiyalari yordamida filmning vizual effektlarini yaratdi.

„Lilo & Stitch“ filmi 2025-yil 17-may kuni Los-Anjelesdagi El Capitan teatrida ilk bor namoyish etildi va 23-mayda AQShda ekranlarga chiqdi. Tanqidchilarning turlicha baholariga qaramay, film Xotira kuni munosabati bilan boʻlgan dam olish kunlarida rekord oʻrnatdi hamda butun dunyo boʻylab 1,037 milliard dollar daromad keltirdi. Bu bilan u 2025-yilning ikkinchi eng kassabop filmi va tarixdagi eng yuqori daromad keltirgan jonli/animatsion gibrid filmga aylandi. Hozirda filmning davomi ishlab chiqilmoqda. Unda Sanders ssenariy muallifi sifatida ishtirok etmoqda.

 Rollarda 
 Chris Sanders – Stitch ovozi
 Maya Kealoha – Lilo Pelekai
 Zach Galifianakis – Dr. Jumba Jookiba ovozi
 Billy Magnussen – Agent Pleakley
 Sydney Agudong – Nani Pelekai
 Kaipot Dudoit – David Kawena
 Tia Carrere – Mrs. Kekoa
 Courtney B. Vance – Cobra Bubbles
 Amy Hill – Tutu

 Qabul qilinishi 

 Daromadi 
2025-yil 2-oktyabr holatiga koʻra, Lilo & Stitch filmi AQSh va Kanadada 423,8 million dollar, boshqa mamlakatlarda esa 613,5 million dollar daromad koʻrgan. Butun dunyo boʻylab daromadi 1,037 milliard dollarni tashkil etdi.

Chipta savdosi boshlanganidan soʻng, Fandango Media kompaniyasi maʼlum qilishicha, Lilo & Stitch yil davomida PG reytingiga ega filmlar orasida birinchi kunlik chiptalar oldindan sotilish boʻyicha eng yuqori natijani qayd etgan. Lilo & Stitch Minecraft, Snow White, Dog Man hamda AQShda namoyish etilgan Paddington Peruda filmlarini ortda qoldirgan. Shuningdek, Disney remeyklari orasida birinchi kunlik eng koʻp oldindan chipta sotilgan ikkinchi film boʻlib, bu borada faqat Qirol sher (2019) filmidan keyingi oʻrinni egallagan. Film Uddalab bo'lmas topshiriq: Yakuniy hisob bilan bir vaqtda namoyishga chiqarilgan boʻlib, dastlab Xotira kuni haftasidagi toʻrt kunlik dam olish davrida 165 million dollar ichki daromad keltirishi prognoz qilingan edi. Dastlabki kuni (shu jumladan payshanba kechasi boʻlib oʻtgan namoyishlardan 14,5 million dollar bilan birga) film 55 million dollar yigʻganidan soʻng, prognoz 175–180 million dollar atrofida boʻlishi kutilgan.